Prije dvije godine i Hrvatska je u zdravstveni sustav uvela upotrebu medicinske indijske konoplje (marihuane) kako bi se teško oboljelim pacijentima ublažili simptomi bolesti. No, službenih podataka o broju korisnika nema jer ih Hrvatski zavod za zdravstveno osiguranje (HZZO) ni ne prikuplja budući da se ti lijekovi propisuju na, kako se to zove "privatni recept" koji potpisuje liječnik, ali zdravstveno osiguranje ne pokriva trošak.

Pripravci bazirani na takozvanoj medicinskoj marihuani propisuju se onkološkim bolesnicima za ublažavanje boli i mučnina pri kemoterapiji i radioterapiji, oboljelima od multiple skleroze, oboljelima od AIDS-a, oboljelima od Dravetovog sindroma, rijetke dječje bolesti kod koje marihuana može smanjiti učestalost epileptičnih napada.

Kanabis se prelako trpa u koš "ljute droge" protiv kojih se treba boriti svim sredstvima. Zlouporaba je druga stvar, ali to je biljka koja sigurno može pomoći određenim pacijentima.

„Razmislite i o kupnji groba"

Prema podacima Imunološkog zavoda, u hrvatskim ljekarnama pacijentima je dostupan uljni pripravak na bazi kanabisa uvezen iz Kanade, pakiran u bočice od 25 ml. Dostupne su dvije razine koncentracije aktivnih tvari THC-a i CBD-a: po 2,5 mg/ml i 5 mg/ml. Najmanje pakiranje košta 1.000 kuna i HZZO ne pokriva troškove pa je pripravak preskup za većinu hrvatskih pacijenata te se oni i dalje oslanjaju na ilegalno tržište. Zbog toga ih je teško privoljeti da javno govore o problemima s kojima se susreću.

Naša sugovornica, svestrana glazbenica Anđa Marić odlučila je otvoreno govoriti i kaže kako joj je sintetički pripravak dostupan u ljekarnama preskup, ali i nedovoljno kvalitetan pa se ona, u ublažavanju simptoma multiple skleroze i dalje oslanja na marihuanu koju nabavlja na međunarodnom ilegalnom tržištu. Anđi Marić multipla skleroza dijagnosticirana je prije pet godina, s izrazito lošom prognozom razvoja bolesti – u roku od dvije godine trebala je završiti u kolicima, a preporučivali su joj i da razmisli o kupnji grobnog mjesta dok je vrijeme.

"Od svojih 30-tih koristim marihuanu jer je to bilo sredstvo koje nije uništavalo moje bubrege i jetru, probavni sustav i nije bilo nuspojava. Pomagalo mi je da se smirim i da dobro spavam, da se lakše nosim sa svakodnevnim stresom na radnom mjestu i stresom s kojim se suočavaju mlade majke. Mnogi su mi govorili da uzmem lijekove za smirenje, ali kad sam shvatila koje su nuspojave tableta za smirenje, krenula sam se educirati o prirodnim pripravcima koji mi mogu pomoći. Tako sam otkrila indijsku konoplju. Od prijatelja u Sloveniji nabavljala sam ulje od indijske konoplje i moram reći da su marihuana i svi njezini pripravci puno kvalitetniji u Sloveniji nego u Hrvatskoj. Tu se trguje niskim, "uličnim" klasama marihuane koja vonja na urin i benzin", kaže Marić.

Preparati na bazi kanabisa - doduše, na slici su američki lijekovi - se različito tretiraju u EU. Njihovo slanje i kupnja u europskom inozemstvu je zapravo "siva zona" između zabrane narkotika i dozvoljene trgovine lijekovima.

„Prije nisam popila niti aspirin"

Danas koristi sve pripravke od indijske konoplje, čak i ulje za hranu, CBD ulje (ulje bez psihoaktivnih supstanci jer joj pomaže bolje od ulja koje sadrži THC). "Kad sam prvi put došla u toplice, dali su mi šaku tableta koju sam morala piti svaki dan. Multiplu sklerozu obilježavaju kroničan strah, nesigurnost, sumnja u sebe i da bi nam olakšali ta anksiozna stanja, propisuju mnogo lijekova za smirenje. No, ta sredstva u konačnici samo pogoršavaju stanje i motoriku. To mi je bilo neprihvatljivo: prije nego sam se razboljela, nisam pila čak ni uobičajene lijekove protiv glavobolje. Jer me bol tjerala da razmislim zbog čega se pojavila, a nerijetko je bila riječ o dehidraciji ili gladi pa bi i nestala čim bih popila dovoljno vode ili nešto pojela. Zahvaljujući korištenju indijske konoplje i njezinih pripravaka, nemam tremor koji je karakterističan za oboljele od multiple skleroze, imam savršeno mirne ruke. Ne patim od nesanice, koja je također klasičan simptom neuroloških problema, nemam grčeve, odlično spavam i imam odličan tek te se i osjećam sjajno. Doista ne razumijem ljude koji još uvijek taj lijek ne koriste", naglašava Anđa Marić.

Otkriva nam kako je mnogo ljudi moli za pomoć u pronalaženju kvalitetne marihuane i njenih pripravaka - oboljelima je posve nevažno dolazi li ona legalnim ili ilegalnim putem jer im je najvažnije da si pomognu te da postoji alternativna, dobro razvijena europska mreža trgovine pripravcima od marihuane koji služe za liječenje najtežih bolesti.

Obzirom na dijagnozu multiple skleroze, čak i liječnici se čude što Anđi Marić odlično ide.

„Pa kako niste već u invalidskim kolicima?"

"Među onima koji traže pomoć je i mnogo onih koji su vršnjaci mog tate, a traže pomoć za sebe ili za svoje oboljele supružnike. Postoji cijela mreža ljudi u regiji koja je povezana s mrežama po cijeloj Europi. Seže do Baltika, kod kojih možete naći i kupiti najbolje rješenje za svoj tip zdravstvenog problema, a da za to ne morate izdvojiti bogatstvo kakvo biste morali kad bi se oslanjali na nabavku sintetičkih pripravaka od marihuane u ljekarnama", kaže nam Anđa Marić.

No, upozorava i da je marihuana samo sredstvo pomoći te da je za liječenje (teških) bolesti potrebna potpuna posvećenost i stalno osluškivanje vlastitog tijela te potpuna posvećenost i pozornost prema onom što se u tijelo unosi. "Stalno mi se događa da su ljudi iz zdravstvenog sustava iznenađeni mojim stanjem kad vide stare nalaze jer sam prema njima već nakon dvije godine od dijagnoze trebala biti paraplegičarka u kolicima. Najviše možemo sami sebi pomoći. To ne znači da ne trebamo slušati liječnike, ali moramo prije svega slušati sebe i svoje tijelo. Svakom lijeku koji su mi prepisali sam dala šansu, svakom tipu liječenja dala sam šansu barem tri mjeseca da bih mogla reći što kod mene od toga funkcionira, a što ne", objašnjava nam.

Normalan posao makrofaga je "žderanje" stranih čestica, ali u multiploj sklerozi oni iz nekog razloga napadaju živčana vlakna - i uzrokuju nepovratna oštećenja, sve do paralize i prerane smrti. Ali očito ima i drugačijih ishoda uz svjesno osluškivanje svog tijela.

„Kako meni može pomoći lijek za upalu konjskih testisa?"

Trenutačno ne koristi lijekove konvencionalne medicine već prirodne pripravke. Marihuana je pritom samo mala pripomoć koja joj pomaže da dobro spava, da nema tremor i grčeve te da ima zdrav apetit i jasan vid. Za neke druge bolesnike s istom dijagnozom, koje zna i koji se oslanjaju isključivo na tradicionalne lijekove, kaže da su u daleko gorem stanju od nje.

"Dva puta sam uzimala kortikosteroide i mogu samo reći da je to za mene jedno od najstrašnijih iskustava. Nije mi bilo jasno kako misle da mogu liječiti upale testisa kod konja istim lijekom kao i moje promjene na mozgu. Kortikosteroidi trebali su mi pomoći da mi se vrati vid, ali se to nije dogodilo. Tek kad sam prestala uzimati hranu s glutenom, prestala piti mlijeko, a počela uzimati ogromne količine vitamina B i D i meditirati, vratili su mi se govor i vid. Naše je tijelo stroj u koji ne možemo bilo što unositi, moramo osluškivati kako na što reagira. Marihuana i njeni pripravci je jedna od tvari koja mi pomaže, ali stvar je u ukupnoj promjeni odnosa prema svom duhu i tijelu. Trebamo naučiti kako se smiriti, kako promijeniti način razmišljanja i voditi računa što unosimo u svoj organizam", poručuje Marić.